Document ID: 32014R0901

PROVEDBENA UREDBA KOMISIJE (EU) br. 901/2014
оd 18. srpnja 2014.
o provedbi Uredbe (EU) br. 168/2013 Europskog parlamenta i Vijeća u pogledu administrativnih zahtjeva za homologaciju i nadzor tržišta vozila s dva ili tri kotača i četverocikala
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EU) br. 168/2013 Europskog parlamenta i Vijeća od 15. siječnja 2013. o homologaciji i nadzoru tržišta vozila na dva ili tri kotača i četverocikala (1), a posebno njezin članak 22. stavak 7., članak 27. stavak 4., članak 29. stavak 4., članak 30. stavke 2., 3. i 6., članak 32. stavak 1., članak 38. stavak 2., članak 39. stavak 3., članak 40. stavak 4., članak 50. stavak 2., članak 51. stavak 3., članak 57. stavak 8. i članak 72.,
budući da:
(1)
U interesu jasnoće, predvidljivosti, racionalnosti i pojednostavnjenja i kako bi se smanjilo opterećenje za proizvođače vozila, ovom bi se Uredbom trebalo, s obzirom na to da je utemeljena na postojećoj praksi, dodatno pojednostavniti i standardizirati dokumente koji se upotrebljavaju za homologacijske postupke.
(2)
U vozila su uvedene nove tehnologije (npr. električni motori ili primjena razina emisije Euro) otkad su sastavljeni predlošci za homologacijske postupke sadržani u Direktivi 2002/24/EZ Europskog parlamenta i Vijeća (2). Zbog toga bi trebalo prilagoditi predloške.
(3)
Radi navođenja postupka koji je proizvođač izabrao pri podnošenju zahtjeva za homologaciju, trebalo bi uvesti novi predložak za „obrazac opisne dokumentacije”.
(4)
Kako bi se konstrukcijom vozila zajamčila njihova sigurnost tijekom razumnoga vremenskog razdoblja, trebalo bi pripremiti predloške za izjave proizvođača u pogledu izdržljivosti funkcionalne sigurnosti kritičnih sustava, dijelova i opreme te cjelovitosti konstrukcije vozila u skladu s Uredbom (EU) br. 168/2013.
(5)
Kako bi neovisnim subjektima osigurali razuman pristup informacijama o popravku i održavanju vozila, uključujući informacije povezane s ugrađenim sustavima dijagnostike i njihovim međudjelovanjem s drugim sustavima vozila, proizvođači moraju osigurati nediskriminirajući pristup tim informacijama i homologacijskom tijelu dostaviti dokaz o njihovoj sukladnosti s tim zahtjevom. Trebalo bi utvrditi i predložak za odgovarajuću potvrdu proizvođača.
(6)
Trebalo bi osigurati tri obrasca potvrde o sukladnosti koji odgovaraju homologacijskim postupcima za potpuna, dovršena i nepotpuna vozila.
(7)
Kako bi se olakšala konverzija razine učinka potkategorija (L3e/L4e)-A2 u (L3e/L4e)-A3 i obratno, trebalo bi osigurati predložak za odgovarajuću izjavu proizvođača koju se prilaže opisnoj dokumentaciji. Osim toga, potvrdi o sukladnosti trebalo bi dodati nove podatke i stavke te utvrditi značajke određene propisane pločice za predmetne potkategorije.
(8)
U skladu s člankom 82. stavkom 2. Uredbe (EU) br. 168/2013 proizvođači mogu zatražiti dodjelu EU homologacije ili nacionalne homologacije tipa za novi tip vozila na temelju te Uredbe i prije datuma njezine primjene. Radi olakšavanja ranije primjene navedene Uredbe, trebalo bi omogućiti upotrebu predloška za potvrdu o sukladnosti iz Priloga IV. Direktivi 2002/24/EZ do 31. prosinca 2015. prema uvjetima iz članka 5. stavka 2.
(9)
Kako bi se pojednostavnile provjere uz istovremeno smanjenje administrativnog opterećenja proizvođača, kontrolna pločica protiv neovlaštenog zahvata ne bi više trebala biti obvezna, a bitni podaci koje je ona sadržavala trebali bi biti uključeni na propisanu pločicu.
(10)
Kako bi se pojednostavnio najčešći EU certifikat o homologaciji tipa, trebalo bi pripremiti novi obrazac isključivo za EU homologaciju tipa cijelog vozila za potpuni tip vozila, dok bi za ostale kombinacije tipova vozila trebalo ustanoviti različiti obrazac za certifikat o EU homologaciji tipa cijelog vozila.
(11)
Kada proizvođač odabere postupak homologacije tipa u jednom koraku, uz certifikat o EU homologaciji tipa cijelog vozila treba priložiti popis primjenjivih zahtjeva ili akata s kojima je tip vozila sukladan.
Trebalo bi utvrditi predložak za certifikat o EU homologaciji tipa u svrhu usklađivanja različitih predložaka koji su prethodno utvrđeni u odvojenim direktivama Unije za sustave, sastavne dijelove ili zasebne tehničke jedinice.
(12)
Trebalo bi prilagoditi sustav numeriranja certifikata o EU homologaciji tipa iz Priloga V. Direktivi 2002/24/EZ kako bi odrazio novu pravnu strukturu akata koji sadržavaju homologacijske zahtjeve s kojima se potvrđuje sukladnost.
(13)
Kako bi se uskladilo predstavljanje najbitnijih podataka u izvješćima o ispitivanju, trebalo bi utvrditi skup najmanjih zahtjeva za obrazac izvješća o ispitivanju.
(14)
Kako bi lakše identificirali rezultate ispitivanja provedene na homologiranom vozilu, certifikatu o EU homologaciji tipa potrebno je priložiti rezultate ispitivanja s najmanjim propisanim skupom podataka.
(15)
Trebalo bi utvrditi popis dijelova ili opreme koji mogu predstavljati ozbiljan rizik za ispravno djelovanje sustava bitnih za sigurnost vozila ili njegov učinak na okoliš.
(16)
Trebalo bi utvrditi predložak certifikata kojim se odobrava stavljanje na tržište dijelova ili opreme koji mogu predstavljati ozbiljan rizik za ispravno djelovanje sustava bitnih za sigurnost vozila ili njegov učinak na okoliš, zajedno sa sustavom numeriranja certifikata.
(17)
Mjere predviđene ovom Uredbom u skladu su s mišljenjem Odbora iz članka 73. stavka 1. Uredbe (EU) br. 168/2013,
DONIJELA JE OVU UREDBU:
Članak 1.
Predmet
Ovom se Uredbom predviđaju provedbene mjere iz članka 72. Uredbe (EU) br. 168/2013 u svrhu utvrđivanja jedinstvenih uvjeta za provedbu administrativnih zahtjeva za homologaciju novih vozila na dva ili tri kotača i četverocikala te sustava, sastavnih dijelova i zasebnih tehničkih jedinica koji su konstruirani i izrađeni za takva vozila. Utvrđuju se i administrativni zahtjevi za stavljanje na tržište i početak upotrebe dijelova ili opreme koji mogu predstavljati ozbiljan rizik za ispravno djelovanje bitnih sustava.
Članak 2.
Predlošci za opisni dokument i opisnu dokumentaciju
Proizvođači koji podnose zahtjev za EU homologaciju dostavljaju opisni dokument i opisnu dokumentaciju iz članka 27. stavka 1. i članka 27. stavka 2. točke (a) Uredbe (EU) br. 168/2013 na temelju predložaka iz Priloga I. ovoj Uredbi.
Članak 3.
Predlošci za izjave proizvođača o ispitivanju izdržljivosti i cjelovitosti konstrukcije vozila
Proizvođači koji podnose zahtjev za EU homologaciju dostavljaju izjave o izdržljivosti funkcionalne sigurnosti kritičnih sustava, dijelova i opreme iz članka 22. stavka 2. Uredbe (EU) br. 168/2013 te o cjelovitosti konstrukcije vozila iz Priloga XIX. Delegiranoj uredbi Komisije (EU) br. 3/2014 (3) na temelju predložaka iz Priloga II. ovoj Uredbi.
Članak 4.
Predlošci za potvrde proizvođača kojima se homologacijskom tijelu dokazuje sukladnost o pristupu sustavu ugrađene dijagnostike (OBD) u vozilu i informacijama o popravku i održavanju vozila
Proizvođači koji homologacijskom tijelu podnose zahtjev za EU homologaciju dostavljaju potvrdu o pristupu OBD-u u vozilu i informacijama o popravku i održavanju vozila u skladu s člankom 57. stavkom 8. Uredbe (EU) br. 168/2013 na temelju predložaka iz Priloga III. ovoj Uredbi.
Članak 5.
Predlošci za potvrde o sukladnosti
1. Proizvođači izdaju potvrdu o sukladnosti iz članka 38. stavka 1. Uredbe (EU) br. 168/2013 u skladu s predlošcima iz Priloga IV. ovoj Uredbi.
2. U skladu s člankom 82. stavkom 2. Uredbe (EU) br. 168/2013 na temelju kojeg proizvođači mogu zatražiti dodjelu homologacije na temelju te Uredbe od stupanja na snagu ove Provedbene uredbe do 31. prosinca 2015., proizvođači mogu za novohomologirane tipove vozila, umjesto predloška potvrde o sukladnosti iz Dodatka 1. Prilogu IV., upotrijebiti predložak potvrde o sukladnosti iz Priloga IV. Direktivi 2002/24/EZ koja u svojim stavkama br. 04 „Kategorija vozila” i br. 50 „Napomene” mora uključivati podatke i stavke utvrđene u Dodatku 2. Prilogu IV.
Članak 6.
Obrasci za propisanu pločicu i oznaku EU homologacije
Proizvođači izdaju propisanu pločicu i oznaku EU homologacije iz članka 39. stavaka 1. i 2. Uredbe (EU) br. 168/2013 u skladu s obrascima iz Priloga V. ovoj Uredbi.
Članak 7.
Predlošci za certifikat o EU homologaciji
Homologacijska tijela izdaju certifikate o EU homologaciji tipa iz članka 30. stavka 1. Uredbe (EU) br. 168/2013 na temelju predložaka iz Priloga VI. ovoj Uredbi.
Članak 8.
Sustav numeriranja certifikata o EU homologaciji
U skladu s člankom 29. stavkom 4. Uredbe (EU) br. 168/2013 certifikati o EU homologaciji tipa numeriraju se u skladu s usklađenim sustavom iz Priloga VII. ovoj Uredbi.
Članak 9.
Predložak za obrazac rezultata ispitivanja
Homologacijska tijela izdaju obrazac rezultata ispitivanja iz članka 30. stavka 3. Uredbe (EU) br. 168/2013 na temelju predloška iz Priloga VIII. ovoj Uredbi.
Članak 10.
Obrazac izvješća o ispitivanju
Obrazac izvješća o ispitivanju iz članka 32. stavka 1. Uredbe (EU) br. 168/2013 mora ispunjavati opće zahtjeve iz Priloga VIII. ovoj Uredbi.
Članak 11.
Popis dijelova ili opreme koji mogu predstavljati ozbiljan rizik za ispravno djelovanje bitnih sustava
Popis dijelova ili opreme koji mogu predstavljati ozbiljan rizik za ispravno djelovanje sustava koji su bitni za sigurnost vozila ili njegov učinak na okoliš iz članka 50. stavka 2. Uredbe (EU) br. 168/2013 naveden je u Prilogu X. ovoj Uredbi.
Članak 12.
Predložak i sustav numeriranja certifikata za stavljanje na tržište i početak uporabe dijelova ili opreme koji mogu predstavljati ozbiljan rizik za ispravno djelovanje bitnih sustava
Homologacijska tijela izdaju certifikat za stavljanje na tržište i početak uporabe dijelova ili opreme koji mogu predstavljati ozbiljan rizik za ispravno djelovanje sustava bitnih za sigurnost vozila ili njegov učinak na okoliš iz članka 51. stavka 2. Uredbe (EU) br. 168/2013 na temelju predloška i u skladu sa sustavom numeriranja iz Priloga IX. ovoj Uredbi.
Članak 13.
Stupanje na snagu i primjena
Ova Uredba stupa na snagu dvadesetog dana od dana objave u Službenom listu Europske unije.
Primjenjuje se od 1. siječnja 2016.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 18. srpnja 2014.

Labels: 7
10
8
1